Järgmise aasta peo korraldab kergemuusikakoor Hea Tuju Esmaspäev, žürii hinnangul oli parim naisrühma Viimikud etteaste.
Kuusalu valla taidlejad saavad kokku kord aastas jaanuaris, et teha pidu etteastete, söögi-joogi ja tantsuga. Tänavu korraldas peo 21. jaanuaril Kuusalu naiskoor Kadri. Õhtut juhtis koori dirigent Edmar Tuul, kes oli valinud taidlusringidele laulud kolme tenori – Ivo Linna, Tõnis Mägi ja Jaak Joala repertuaarist. Nende triokontserdist möödus mullu 20 aastat. Iga kollektiiv sai laulu, mida omas võtmes esitada.
Esinejaid oli 14, Edmar Tuul lausus, et vallas on taidlusringe küll rohkem, kuid viimase minutini oli väljalangejaid – etteastetega ei jõutud valmis.
Pidu algas naiskoori möödunud aasta võiduetteastega, kus Edmar Tuul laulis „Rändajaid” ja naised kehastasid põgenike saabumist.
Võistlejad olid jagatud gruppidesse. Esimeses olid Kuusalu pasunakoor, kes laulis Jaak Joala „Trummitüdrukut”. Joalat kehastas Lauri Metus, trummitüdruk oli Kaido Rohtmets. Etteaste teenis tugeva aplausi ning publik palus kordusesitust. Vihasoo segakoor esitas Tõnis Mäe lugu „Moonika”, vanaemade tantsurühm Tiiu tantsis Tõnis Mäe „Liivakella” saatel. Vihasoo näitering tegi Ivo Linna loost „Tean, ei tea” valmimiskapaania paroodia.
Teises grupis esines Kuusalu meeskoor, kes laulis eesti, soome ja vene keeles Jaak Joala „Naerata” ning lisasid, et tegu on integreerimislauluga, mis pühendatud põhja- ja idanaabritele. Naisansambel Viisiveeretajad tegid näitemängu Ivo Linna kuulsaks laulud „Oma saarest”. Kuusalurahva Teater oli esinemiseks kokku pannud rütmimuusikarühma, mis kandis ette Tõnis Mäe „Sa haara kinni mu käest”.
Naisrühm Viimikud tegid Jaak Joala laulust „Vihmapiisad” etteaste, kus oma keha ja suuga imiteerisid vihmapiisku. Kolgaküla Lainerid esitasid tantsu- ja näitemängu Ivo Linna loost „Aasta siis oli 65”, kergemuusikakoor Hea Tuju Esmaspäev lahendas Jaak Joala „Öö Chicagos” uudistelugemisega. Kolga-Kuusalu kammerkoorist astus lavale üksinda president Ulvi Rand, kes luges „See rõõm on elust endast” laulu sõnu.
Rahvatantsurühm Kabujalake lavastas Jaak Joala „Lavanda” kuulsa komöödia „Õhtusöök ühele” eeskujul. Kolga segarühm esitas Joala „Davai poigrajem v ljubov”. Tantsuklubi Rosa Verde tõi lavale Tõnis Mäe „Olimpiada 80”, mis läks samuti kordamisele.
Võitja selgitas välja žürii, kuhu kuulusid Tõnis Mägi ehk Tiiu Lepnurm ja Ivo Linna ehk Viivi Vunk.
Kolmanda koha pälvis Kuusalu pasunakoor, teiseks jäi rahvatantsurühm Kabujalake. Võitjaid oli kaks – sümboolse suusakepi ja õiguse korraldada järgmise aasta pidu, sai Hea Tuju Esmaspäev, kes sai lisapunkte viktoriiniküsimustele vastamise ning aktiivsuse eest tantsupõrandal. 2014. aasta lõpus asutatud kergemuusikakoor talvepidu varem korraldanud pole. Žürii arvates oli aga kõige parem ja täiuslikum etteaste naisrühmal Viimikud.
Hea Tuju Esmaspäeva dirigent Kai Peterson ütles, et pidu oli väga tore, võit ning peo korraldamise õigus tore üllatus: „Osalesime peol alles kolmandat korda. Meeldib, et peol saavad kokku vanad ja noored, uued ja vanad taidlejad. Esinemised annavad õhtule palju juurde. Korraldamist me ei karda, oleme kooliüritustel harjunud ideid ellu viima.”
Etteastete vahel ning pärast mängis tantsuks ansambel Fragments Tallinnast ning DJ Wind ehk Edmar Tuul.